Ondersoek ná talle vragmotorkapings in Delmas-gebiedArgieffoto ter illustrasie Die polisie het ŉ grootskaalse soektog begin na verdagtes wat verantwoordelik is vir ŉ vlaag vragmotorkapings in die Delmas-omgewing in Mpumalanga. Twee vragmotors van dieselfde maatskappy is omstreeks 20:30 Maandag op die R50 gekaap, het brig. Leonard Hlathi, polisiewoordvoerder, gesê. Die vragmotors het soja van Bronkhorstspruit na Standerton vervoer. Volgens Hlathi het een van die vragmotors glo meganiese probleme ondervind waarna die bestuurder van die pad af getrek het. Die bestuurders van die ander vragmotor het ook langs die pad stilgehou om bystand te verleen. “Vier gewapende verdagtes het toe glo met ŉ wit Nissan-afleweringsvoertuig op die toneel stilgehou en die vragmotorbestuurders oorrompel. Die bestuurders is met hul skoenveters vasgebind en in die vragmotors gelaai. “Die verdagtes het glo met die vragmotors na ŉ onbekende ligging gery en 40 ton soja ter waarde van R400 000 afgelaai. Die vragmotorbestuurders is hierna in ŉ veld afgelaai. Die twee vragmotors is Dinsdag in die vroeë oggendure opgespoor.” In nog ŉ voorval is ŉ vragmotor wat skryfbehoeftes vervoer het, Dinsdag in die vroeë oggendure op die N12 deur die insittendes van ŉ wit VW Polo en ŉ swart Mitsubishi, albei met blou ligte toegerus, van die pad af getrek. “Vyf gewapende mans het uit die voertuie geklim. Hulle het glo uniforms van die polisie en die Suid-Afrikaanse Inkomstediens aangehad. Die bestuurders is ontvoer en later in ŉ veld afgelaai. Skryfbehoeftes ter waarde van R100 000 en die vragmotor ter waarde van R500 000 is gesteel.” Lt.genl. Mondli Zuma, provinsiale polisiekommissaris, het aangedui dat die polisie alles in sy mag sal doen om die verdagtes aan te keer. Enigiemand met inligting word versoek om Stop Misdaad by 08600 10111 te skakel.